บลจ.ฟินันซ่าเปิดศักราชลุยกองฝอยทอง2 เดือน
บลจ.ฟินันซ่า ประเดิมปีใหม่ คลอดกองทุนใหม่ลงทุนพันธบัตรโปรตุเกสขายต่อเนื่อง ลงทุน 2 เดือน ผลตอบแทน 2.5% ต่อปี
6 ม.ค. 2554

บลจ.ฟินันซ่า ประเดิมปีใหม่ คลอดกองทุนใหม่ลงทุนพันธบัตรโปรตุเกสขายต่อเนื่อง ลงทุน 2 เดือน ผลตอบแทน 2.5% ต่อปี
นายธีรพันธุ์  จิตตาลาน  ประธานเจ้าหน้าที่บริหารและกรรมการบริหาร  บริษัทหลักทรัพย์จัดการกองทุน (บลจ.) ฟินันซ่า  เปิดเผยว่า หลังจากบริษัทได้ออกกองทุนพันธบัตรโปรตุเกสมาตั้งแต่ปีที่ผ่านมา เริ่มมีนักลงทุนที่เข้าใจโอกาสในการลงทุนในพันธบัตรโปรตุเกสมากขึ้น ดังนั้นบริษัทจึงจะออกกองทุนระยะสั้นอายุประมาณ 2 เดือน ให้ผลตอบแทน 2.50%ต่อปี  คือ กองทุนเปิดฟินันซ่าตราสารหนี้ต่างประเทศ 2เดือน1  (FAMFFI2M1) โดยจะเสนอขายให้แก่นักลงทุนครั้งแรก (ไอพีโอ) ระหว่างวันที่ 5-11 ม.ค.2554 
กองทุนดังกล่าวเน้นลงทุนในตราสารแห่งหนี้ที่เสนอขายในประเทศโปรตุเกส ไม่น้อยกว่า 80% ของมูลค่าทรัพย์สินสุทธิของกองทุน โดยอันดับความน่าเชื่อถือของตราสารหรือผู้ออกตราสารอยู่ในอันดับที่สามารถลงทุนได้ (Investment Grade) อายุประมาณ 2 เดือน มูลค่าโครงการ 300 ล้านบาท 
"เรามองว่าผลตอบแทนพันธบัตรระยะสั้นของรัฐบาลโปรตุเกสยังคงน่าสนใจอยู่ แม้ว่าปัจจุบันจะมีการลดอันดับความน่าเชื่อถือ 1 อันดับ โดย Fitch A+ (ตราสารระยะยาว) และ F1 (ตราสารระยะสั้น)ก็ตาม แต่ไม่มีผลกระทบต่ออัตราผลตอบแทนพันธบัตรระยะสั้นของรัฐบาลโปรตุเกส เนื่องจากตลาดได้คาดการณ์ไว้แล้ว บริษัทยังคงเชื่อว่าโอกาสในการผิดนัดชำระหนี้ของรัฐบาลโปรตุเกสมีโอกาสน้อยมาก เพราะยังมีทั้งกองทุนสเถียรภาพความมั่งคั่ง (EFSF) ของกลุ่มประเทศยุโรป และเงินกู้ของกองทุนการเงินระหว่างประเทศ (IMF) คอยช่วยเหลือทางด้านสภาพคล่องแก่กลุ่มประเทศยูโรอยู่ นอกจากนั้นรัฐบาลจีนยังได้ประกาศสนับสนุนการเข้าซื้อพันธบัตรรัฐบาลโปตุเกสในช่วงปี 2554ด้วย"นายธีรพันธุ์ กล่าว